Вада ў ступе  
*Уладзімір Паўлаў*

Захацелася Валу

Зарабіць пахвалу.

Вол зароў

На ўвесь хлеў:

— Слухай, Воўк,

Слухай, Леў,

I Ліса,

I Янот,—

Пашаноўны народ!

Слухай, Дзік,

I Барсук,

Слухай, Заяц,

I Крук.

Кошка,

Мышка,

Каза

Ды іншая драбяза!

Пакідайце гняздо,

I бярлог, і нару.

Пакуль дзень ды відно,

Я вам кашы звару.

Толькі позва прайшла

Праз лясы і гоні,

I пабеглі да Вала —

Хто каго абгоніць.

Шмат набегла гасцей,

Знаных і жаданых.

А між іх, як і ў людзей,

Больш было нязваных.

Хто дзе мог,

Там і сеў

Без лішняе свары.

— Ціха, ўсе! — кажа Леў, —

Хай Вол кашу варыць…

А тым часам з хлява

Вол выносіць ступу,

Бо каб каша была,

Трэба стаўчы крупы.

Шустры Заяц наўскач

Валачэ за ім таўкач.

А хітрыца Ліса

Сыпле ў ступу аўса.

Размахнуўся Вол —

Загуло наўкол!

У старанні сапе, —

Бо ён жа — не труцень!

Пасабляе сабе,

Аж рагамі круціць.

Кошка трошкі вады

Падлівае ў ступу,

Бо так робяць заўжды,

Як таўкуцца крупы.

Вылятае на дол

Тады меней зерня.

Не турбуецца Вол —

Працу сілай верне.

Замахнецца з-за вушэй —

Зерне ўскіне слупам

Над сабою вышэй,

А тым больш — над ступай.

Што ні ўдар —

Стратаў воз!

Вось і скончыўся авёс.

Тоўк Вол без упынку,

А хоць бы крупінка.

— Буду я, — кажа Ліса, —

Падсыпаць па жмені

Замест лёгкага аўса

Цяжкага ячменю…

Дый ячменю мяшок

Вол рассыпаў, не стоўк.

Знемаглася Ліса, Кажа:

— Выйшла сіла ўся…

Каля ступы не стаяць

Болей як пабочныя —

Узяліся памагаць

Новыя памочнікі.

Сыпле грэчку Барсук,

А Воўк сыпле проса.

Пасміхнуўся чорны Крук,

Заяц лыпнуў коса.

Што за цуд за такі,

Тут чыя нядбайнасць,

Што зярнят — як на таку,

Як пасля камбайна?

Што за цуд за такі?..

А тым часам нішкам

Зерня поўныя мяшкі

Насыпае мышка.

Наляцелі вераб'і,

Шуму нарабілі,

Смачна ўпохапкі дзяўблі

Ды Вала хвалілі.

I пабачылася ўсім,

Кожны добра ўзважыў:

Круп не будзе зусім,

А тым болей — кашы.

Тут і выступіў Асёл,

Хоць хавайся пад стол.

Кажа:

— Усім давяду,

I ты, Вол, павер мне,

Калі ў ступу льюць ваду,

То навошта зерне?! —

Галаву Асёл узняў.

Ён бязмерна рады,

Да Вала пашыбаваў —

Даць Валу параду.

Тупу,

Тупу,

Тупу!

— Налі вады ў ступу.

На муку яе стаўчы —

Калачоў хаця б спячы.

Сам Асёл за вёдры ўзяўся.

Вол як з прывязі сарваўся.

Так што каля ступы скора

Клекатала пенай мора,

Ўсё кіпела і гуло.

Адно — толку не было.

Краўся вечар пакрысе —

У чаканні звялі ўсе.

Не адна была б хвала,

Кожны з'еў бы і вала.

Але што паробіш тут,

Трэба шыцца ў свой закут.

Па адным, па двое, гуртам

У бярлог і да нары

Павалілі з рэю густа

Ашуканыя звяры.

Дзік Валу крутнуў лычом

I прамовіў строга:

— Каб не быць скрозь таўкачом,

Не рабі дурнога!

Працу ў гонары трымай,

Каб не брала скруха.

Свой заўсёды розум май

I разумных слухай.